[{"text_idx": "#000001", "text": "Pedair rownd o gemau sydd ar o\u0302l yn nhymor y Cymru Premier JD, a gan fod Y Seintiau Newydd eisoes wedi selio\u2019r bencampwriaeth, mae\u2019r sylw wedi troi at y ras am yr ail safle a\u2019r frwydr i osgoi\u2019r cwymp."}, {"text_idx": "#000003", "text": "Os bydd Y Seintiau Newydd yn curo\u2019r Bala yn rownd derfynol Cwpan Cymru, yna bydd y ti\u0302m fydd wedi gorffen yn 3ydd yn derbyn y tocyn olaf i Ewrop."}, {"text_idx": "#000007", "text": "Mae Met Caerdydd ar rediad o bum ge\u0302m heb fuddugoliaeth, ond mi fydd y myfyrwyr yn llygadu lle\u2019n Ewrop am y tro cyntaf ers tair blynedd."}, {"text_idx": "#000008", "text": "Hon fydd y bedwaredd ge\u0302m rhwng y clybiau\u2019r tymor yma, ac hyd yma mae\u2019r record benben wedi bod yn gyfartal gyda Met Caerdydd yn ennill unwaith, Pen-y-bont yn ennill unwaith a\u2019r ge\u0302m arall yn gorffen yn ddi-sgo\u0302r."}, {"text_idx": "#000011", "text": "Mae ti\u0302m Neil Gibson driphwynt uwchben Pen-y-bont (3ydd), ond gan fod criw Rhys Griffiths yn wynebu chwe phwynt o gosb, mae\u2019n bosib y gall Cei Connah sicrhau\u2019r 2il safle gyda buddugoliaeth yn erbyn Y Bala (pe bae\u2019r ge\u0302m rhwng Met Caerdydd a Pen-y-bont yn gorffen yn gyfartal)."}, {"text_idx": "#000012", "text": "Mae\u2019r Bala wedi mynd ar rediad o wyth ge\u0302m gynghrair heb fuddugoliaeth am y tro cyntaf ers Medi 2010, ac mae angen dod a\u0302\u2019r rhediad hwnnw i ben os am orffen yn y tri uchaf am y pedwerydd tymor yn olynol."}, {"text_idx": "#000013", "text": "Yn rhyfeddol, hon fydd y chweched ornest rhwng y ddau di\u0302m y tymor yma, gyda\u2019r clybiau wedi cwrdd yn rownd derfynol Cwpan Nathaniel MG ac yn rownd gynderfynol Cwpan Cymru JD eleni."}, {"text_idx": "#000014", "text": "Y Bala oedd yn fuddugol yn y ddwy ge\u0302m gwpan, ond Cei Connah sydd wedi cael y gorau o bethau\u2019n y gynghrair gan ennill unwaith a chael dwy ge\u0302m gyfartal."}, {"text_idx": "#000015", "text": "Ond 4-4 ydi cyfanswm y goliau dros y bum ge\u0302m hyd yma, felly mae\u2019n anodd darogan pwy fydd yn mynd a hi nos Wener."}, {"text_idx": "#000017", "text": "Os oeddech chi\u2019n meddwl y byddai\u2019r Seintiau\u2019n tynnu eu troed oddi ar y sbardun ar o\u0302l sicrhau\u2019r bencampwriaeth, yna roeddech chi\u2019n anghywir gan i\u2019r pencampwyr sgorio saith go\u0302l yn erbyn Met Caerdydd y penwythnos diwethaf i ddod a\u0302\u2019u cyfanswm goliau i 96 mewn 28 ge\u0302m gynghrair (3.4 go\u0302l y ge\u0302m)."}, {"text_idx": "#000018", "text": "Y targed i di\u0302m Craig Harrison ydi cyrraedd y cant, a gobeithio torri record eu hunain o 101 o goliau yn nhymor 2016/17."}, {"text_idx": "#000019", "text": "Er hynny, di-sgo\u0302r oedd hi rhwng y ddau di\u0302m yma ar Barc Latham ar y penwythnos agoriadol, ond mae\u2019r Seintiau wedi ennill tair ge\u0302m gartref yn erbyn y Robiniaid ers hynny gan sgorio 12 go\u0302l."}, {"text_idx": "#000020", "text": "Dyw\u2019r Drenewydd ond wedi sgorio un go\u0302l yn eu chwe ge\u0302m gartref ddiwethaf yn erbyn Y Seintiau Newydd, a gyda\u2019r safleoedd awtomatig i Ewrop allan o\u2019u gafael, bydd y Robiniaid yn dechrau paratoi am y gemau ail gyfle."}, {"text_idx": "#000022", "text": "Roedd hi\u2019n ddechrau addawol i Richard Davies wrth y llyw i Gaernarfon gyda\u2019r Cofis yn cipio pwynt gwerthfawr oddi cartref yn Hwlffordd y penwythnos diwethaf."}, {"text_idx": "#000023", "text": "Er hynny, dyw Caernarfon ond un pwynt uwchben safleoedd y cwymp ac felly mae hon yn ge\u0302m sy\u2019n rhaid ei hennill os am ddal eu tir yn yr uwch gynghrair."}, {"text_idx": "#000024", "text": "Ar o\u0302l colli 27 o\u2019u 28 ge\u0302m gynghrair, a cholli pwyntiau am dorri rheolau eilyddio, mae Airbus eisoes yn sicr o syrthio i\u2019r ail haen."}, {"text_idx": "#000027", "text": "Mae\u2019r Caneris wedi ennill eu chwe ge\u0302m flaenorol yn erbyn Airbus, yn cynnwys tair buddugoliaeth yn y gynghrair y tymor yma."}, {"text_idx": "#000029", "text": "Mae\u2019r Fflint mewn perygl mawr o ddisgyn o\u2019r uwch gynghrair gyda\u2019r clwb yn hafal ar bwyntiau gydag Aberystwyth yn safleoedd y cwymp."}, {"text_idx": "#000030", "text": "Ond mae gan y Sidanwyr record dda ar Gae-y-Castell gyda ti\u0302m Lee Fowler ond wedi colli un o\u2019u naw ge\u0302m gartref ddiwethaf (ennill 4, cyfartal 4)."}, {"text_idx": "#000032", "text": "Mae\u2019r timau wedi cyfarfod deirgwaith y tymor yma ac Hwlffordd yn sicr sydd wedi gorchfygu gan ennill saith pwynt allan o naw posib yn erbyn Y Fflint hyd yn hyn."}, {"text_idx": "#000034", "text": "Ar ddiwedd rhan gynta\u2019r tymor wedi 22 ge\u0302m roedd Pontypridd yn yr 11eg safle, dau bwynt y tu o\u0302l i Aberystwyth."}, {"text_idx": "#000036", "text": "Does neb wedi ennill mwy o bwyntiau yn ail ran y tymor na Phontypridd (14pt allan o 18 posib), ond mae\u2019r newydd-ddyfodiaid yn parhau i fod mewn perygl o lithro \u2018no\u0302l i Gynghrair y De."}, {"text_idx": "#000037", "text": "Mae Aberystwyth yn un o\u2019r ddau glwb sydd wedi bod yn holl-bresennol yn Uwch Gynghrair Cymru ers ffurfio\u2019r gynghrair yn 1992 (gyda\u2019r Drenewydd) a bydd Anthony Williams yn awyddus i beidio bod y rheolwr cyntaf i yrru\u2019r ti\u0302m o Geredigion i\u2019r ail haen."}, {"text_idx": "#000038", "text": "Ac mae record diweddar Aber yn profi eu bod yn barod i frwydro am eu lle yn y gynghrair wedi i\u2019r clwb ennill tair o\u2019u pedair ge\u0302m ddiwethaf."}, {"text_idx": "#000039", "text": "Mae Ponty wedi ennill eu pum ge\u0302m gartref ddiwethaf, ond mae record benben y timau yn gyfartal gyda\u2019r clybiau wedi cyfarfod deirgwaith y tymor yma ac Abersytwyth yn ennill unwaith, Pontypridd yn ennill unwaith, a\u2019r ge\u0302m flaenorol rhwng y ddau di\u0302m yn gorffen yn gyfartal 3-3 wedi diweddglo dramatig ar Goedlan y Parc."}, {"text_idx": "#000040", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 9:30."}]